wickkiey/tamil-wikipedia-chunked huggingface dataset:
# உமரியா சின்கவன்சா

## இசை வாழ்க்கை

உமரியா தனது 11 வயதில் தனது இசை வாழ்க்கையை 2005 இல் தொடங்கினார். பல்வேறு நிலைகளில் தனது சகோதரியுடன் இணைந்து நிகழ்ச்சிகளை நடத்தினார். *ஆசை மண் பியாபன்னா* படத்தில் பின்னணி பாடகியாக அறிமுகமானார். மேலும் இவர் பான் ஆசிய இசை பன்னாட்டு இசைப் போட்டி மற்றும் *கிரிமியா மியூசிக் ஃபெஸ்ட்* பன்னாட்டுப் போட்டியில் வெள்ளி விருதுகளை வென்றுள்ளார்.  
2020 ஆம் ஆண்டில், இவரது தனிப்பாடலான *மண்ட பாமா* இலங்கையில் பெரிய வெற்றி பெற்றது. மேலும் மிகக் குறுகிய காலத்தில் 10 மில்லியன் பார்வைகளை எட்டியது. 22 மில்லியன் பார்வைகளுடன் யூடியூப்ப்பில் அதிகம் பார்க்கப்பட்ட பெண் கலைஞர்களில் இவர் பட்டியலிடப்பட்டார். மேலும் இவர் இன்ஸ்ட்டாகிராமில் அதிகம் பின்தொடரும் இலங்கை பாடகியாக இருக்கிறார். இசையில் இவர் ஆற்றிய பங்களிப்பிற்காக "அயா பிரணாம விருது" இவருக்கு வழங்கப்பட்டது. மேலும் 2021 ஆம் ஆண்டின் பாடலுக்காக 2021 நீல்சன் மக்கள் விருதும் வழங்கப்பட்டது
# உமரியா சின்கவன்சா

## பன்னாட்டுப் போட்டிகள்

2010 ஆம் ஆண்டில், 16 வயதில், உமரியா, சீனாவின் பெய்சிங்கில் நடைபெற்ற இலங்கையைப் பிரதிநிதித்துவப்படுத்தும் *பான் ஆசியா இசை விழா 2010* இல் சர்வதேசப் பாடும் போட்டியில் பங்கேற்றார். போட்டியில், இவர் அடெலின் " ஹலோ " மற்றும் பியோன்சேவின் " கேள் " பாடலைப் பாடினார். பின்னர் அவர் அரையிறுதியில் முதல் இடத்தைப் பிடித்தார். மேலும் போட்டியில் வெள்ளிப் பதக்கத்தை வென்றார். பின்னர் துருக்கியில் நடந்த ஒரு சர்வதேச போட்டியில் கலந்து கொண்டு வெண்கலப் பதக்கம் வென்றார். பின்னர் அவர் தனது சகோதரியுடன் உக்ரைனில் நடந்த கிரிமியா இசை விழாவில் பங்கேற்றார். இவர்கள் இருவரும் *மை ட்ரீம்ஸ்* என்ற அசல் பாடலை பாடினர். அங்கு இவர் இந்திய இசைக்கலைஞர்களான ஆஷா போஸ்லே மற்றும் சங்கர்-எசான்-லாய் ஆகியோருடன் மேடையைப் பகிர்ந்து கொண்டார்.
# உமரியா சின்கவன்சா

## கௌரவம்

2018 ஆம் ஆண்டில், காந்தியின்150வது பிறந்தநாளுக்கு இசை அஞ்சலியாக பாடப்பட்ட வைஷ்ணவ ஜன தோ என்ற பாடலுக்காக உமரியா இந்தியப் பிரதமர் நரேந்திர மோதியால் கௌரவிக்கப்பட்டார்.
# லினா கோசுடென்கோ

**லினா வாசிலிவ்னா கோசுடென்கோ** (உக்குரேனிய மொழி: Ліна Василівна Костенко; பிறப்பு: 19 மார்ச் 1930) ஒரு உக்ரேனிய கவிஞர், பத்திரிகையாளர், எழுத்தாளர், வெளியீட்டாளர் மற்றும் முன்னாள் சோவியத் எதிர்ப்பாளர் ஆவார். இவர் உக்ரைனின் முன்னணி கவிஞர்களில் ஒருவராக கருதப்படுகிறார் மற்றும் உக்ரேனிய மொழியில் பாடல் கவிதைகளை எழுதும் பழக்கத்தை புதுப்பித்த பெருமைக்குரியவர்களில் ஒருவர்.  
லினா கீவ் நகரத்தின் மொகிலா அகாடமியில்கவுரவ பேராசிரியராக பதவி வகித்தார். லிவீவ் மற்றும் செர்னிவ்ட்சிபல்கலைக்கழகங்கள் இவருக்கு கவுரவ டாக்டர் பட்டங்கள் வழங்கியுள்ளன. மேலும் இவர் சேவ்செங்கோ தேசிய பரிசு மற்றும் செவாலியே விருது உள்ளிட்ட பல கௌரங்களை பெற்றுள்ளார்.
# லினா கோசுடென்கோ

## ஆரம்பகால வாழ்க்கை

லினா வாசிலிவனா கோசுடென்கோ 1930 ஆம் ஆண்டு பிறந்தார். 1936 ஆண்டில், இவரது குடும்பம் தற்போதைய உக்ரேனிய தலைநகரான கீவ் நகருக்கு குடிபெயர்ந்தது, அங்கு இவர் தனது இடைநிலைக் கல்வி படிப்பை முடித்தார்.  
1937 முதல் 1941 வரை, இவர் துருகானிவு தீவில் அமைந்துள்ள கீவ் பள்ளியில் படித்தார். இந்த இடம் 1943ஆம் ஆண்டு நாட்சி படைகளால் அழிக்கப்பட்டது. இவரின் *கிரவுண்ட் அப் இன் கீவான் வெனிஸ்* என்ற கவிதை இந்த நிகழ்வுகளை குறிக்கும் விதமாக இயற்றப்பட்டது. பள்ளியில் பட்டம் பெற்ற பிறகு, லினா கீவ் பயிற்சி பள்ளியிலும், பின்னர் மாஸ்கோவில் உள்ள மாக்சிம் கோர்கி இலக்கிய நிறுவனத்திலும் படித்தார், அங்கிருந்து அவர் 1956 இல் தனித்துவத்துடன் பட்டம் பெற்றார். இவரின் கவிதைகள் பொதுவாக பாடல் வரிகள், பேச்சுவழக்கு மற்றும் நையாண்டி மொழியையும் கொண்டுள்ளன. மேலும் இவரின் எழுத்துக்கள் பொதுவாக சர்வாதிகாரத்தை விமர்சிக்கின்றன. இவர் உக்ரேனிய மொழியில் பாடல் கவிதைகளை எழுதும் பழக்கத்தை மக்களிடையே மீண்டும் ஏற்படுத்தினார். மேலும் இவர் உக்ரேனின் மிகச்சிறந்த பெண் கவிஞர்களில் ஒருவராக அறியப்படுகிறார். அறிஞரான இவான் கோசிலிவெட்சு, இவரது எழுத்தை "முன்னோடியில்லாதது" என்று குறிப்பிட்டார். 1960 களின் முற்பகுதியில், கீவ் இலக்கிய மன்றங்களில் இவர் பங்கேற்றார். 1957 இல் *எர்த்லி ரேஸ்*, 1958 இல் *செயில்ஸ்* மற்றும் 1961 இல் *ஜர்னிஸ் ஆப் தி ஹார்ட்* என்ற மூன்று கவிதைத் தொகுப்புகளை வெளியிட்டார். இந்தக் கவிதைகள் உக்ரேனிய வாசகர்களிடையே மிகவும் பிரபலமடைந்தன. சோவியத் அரசாங்கம் இவரது கவிதைகளைத் தணிக்கை செய்த முனைந்ததால், சோவியத் அதிகாரிகளிடம் அடிபணிய விரும்பாத காரணத்தினால் இவர் சிறிது காலம் அமைதியாக இருக்க வேண்டிய கட்டாயம் ஏற்பட்டது.  
1968 ஆம் ஆண்டில், *லிட்ரேச்சரி உக்ரைன்* செய்தித்தாளில் எழுத்தாளர் வியாசெசுலாவ் சோர்னோவில் மீது அவதூறு பரப்பப்பட்டதற்கு பதிலளிக்கும் வகையில் கோசுடென்கோ அவரை ஆதரித்து பல கடிதங்களை எழுதினார். அதன் பிறகு, லினா கோசுடென்கோவின் பெயர் பல ஆண்டுகளாக சோவியத் பத்திரிகைகளில் குறிப்பிடப்படவில்லை. இவர் தனது படைப்புகள் இந்த பத்திரிகைகளில் வெளியிடப்படப்போவதில்லை என்பதை அறிந்த போதிலும் தொடர்ந்து எழுதி வந்தார். 1973 இல் உக்ரைன் பொதுவுடைமை கட்சியின் மத்திய குழு செயலாளரான வாலண்டைன் மலான்சுக் என்பவரால் கோசுடென்கோ தடுக்கப்பட வேண்டியவர்களின் பட்டியலில் சேர்க்கப்பட்டார். 1977 ஆம் ஆண்டில், மலான்சுக் வெளியேறிய பிறகு, இவரது கவிதைத் தொகுப்பான *ஆன் தி பாங்க்ஸ் ஆப் தி எடர்னல் ரிவர்* வெளியிடப்பட்டது. மேலும் 1979 ஆம் ஆண்டில், புரட்சிகர காவல்படையின் சிறப்பு ஆணையின் கீழ், இவரது மிகப்பெரிய படைப்புகளில் ஒன்று வெளியிடப்பட்டது. இந்த படைப்பு மரூசியா சுராய் என்ற 17 ஆம் நூற்றாண்டின் உக்ரேனிய நாட்டுப்புற பாடகரை பற்றிய ஒரு வரலாற்று நாவல் ஆகும். 2022 ஆம் ஆண்டு உக்ரைனின் மீதான உருசிய படையெடுப்புக்கு இவர் கடும் எதிர்ப்பு தெரிவித்தார்.
# லினா கோசுடென்கோ

## விருதுகள் மற்றும் கௌரவங்கள்

- தாராசு சேவுசெங்கோ தேசிய பரிசு (1987, "மருசுயா சுராய்" நாவலுக்காகவும், "தனித்துவம்" என்ற தொகுப்பிற்காகவும்)
- அன்டோனோவிசு பரிசு (1989)
- கீவ் நகர மொகிலா அகாடமி தேசிய பல்கலைக்கழகத்தின் கவுரவ பேராசிரியர்
- லிவீவ் மற்றும் செர்னிவ்ட்சு பல்கலைக்கழகங்களில் இருந்து கவுரவ டாக்டர் பட்டம்
- செவாலியே விருது
- 2005 ஆண்டில் ஆண்ட்ருசிவகா வானியல் ஆய்வகத்தால் கண்டுபிடிக்கப்பட்ட சிறுகோள் *290127 லினாகோசுடென்கோ* என்று இவரது நினைவாக பெயரிடப்பட்டது.
# ஒற்றைக்கோணம்

வடிவவியலில் **ஒற்றைக்கோணம்** (*Monogon*) என்பது ஒரு விளிம்புடனும், ஒரு உச்சியுடனும் கூடிய பல்கோணமாகும். இது சிலாப்லி குறியீடு {1}-ஐக் கொண்டுள்ளது.
# ஒற்றைக்கோணம்

## யூக்ளிடியன் வடிவவியலில்

யூக்ளிடியன் வடிவவியலில் **ஒற்றைக்கோணம்** என்பது ஒரு சிதைவு பல்கோணமாகும், ஏனெனில் அதன் இறுதிப்புள்ளிகள் எந்த யூக்ளிடியக் கோட்டுத் துண்டுகளையும் போலல்லாமல் ஒன்றி இணைந்திருக்க வேண்டும். யூக்ளிடிய வடிவவியலில் பல்கோணத்தின் பெரும்பாலான வரையறைகள் ஒற்றைக்கோணம் என்பதை ஏற்கவில்லை.
# ஒற்றைக்கோணம்

## கோள வடிவியலில்

கோள வடிவியலில், ஒரு பெரு வட்டத்தில் (நிலநடுக் கோடு) உச்சியாக ஒரு ஒற்றைக்கோணத்தை உருவாக்க முடியும். இது ஒரு 360° விளிம்பையும் ஒரு உச்சியையும் பகிர்ந்து கொள்ளும் இரண்டு அரைக்கோள ஒற்றைக்கோண முகங்களுடன் {1,2} என்ற இருதளவுருவை உருவாக்குகிறது. அதன் இருமமான, ஒரு {2,1} என்ற ஓசோகெட்ரான் (*hosohedron *), துருவங்களில் ஒரு 360° பிறை முகத்தையும், இரண்டு உச்சிகளுக்கிடையே ஒரு விளிம்பையும் கொண்ட இரண்டு காலெதிர்ப் புள்ளிகளைக் கொண்டுள்ளது.
# நெகிரி செம்பிலான் இராஜா மெலேவார்

**இராஜா மெலேவார்** அல்லது **நெகிரி செம்பிலான் இராஜா மெலேவார்** ஆங்கிலம்: *Melewar of Negeri Sembilan*; மலாய்: *Raja Melewar Negeri Sembilan*) என்பவர் மலேசியா, நெகிரி செம்பிலான் மாநிலத்தின் முதல் யாம் துவான் பெசார்; மேலும் இந்தோனேசியா சுமாத்ரா, பகாருயோங் இராச்சியத்தின் இளவரசரும் ஆவார்.  
யாம் துவான் பெசார் என்பவர் மலேசியாவின் மற்ற மாநிலங்களின் அரசத் தலைவரான சுல்தான் என்பவருக்குச் சமமானவர். நெகிரி செம்பிலான் மாநிலத்தில் மட்டும் சுல்தான் என்பவர் யாம் துவான் பெசார் என்று அழைக்கப்படுகின்றார்.
# நெகிரி செம்பிலான் இராஜா மெலேவார்

## பொது

### வரலாறு

மினாங்கபாவு மக்கள் மலாக்கா சுல்தானகத்தின் வடக்கே உள்ள பகுதியில் குடியேறிய முதல் புலம்பெயர்ந்த சமூகத்தினவர் ஆவார்கள். இந்தப் புலம்பெயர்வு 15-ஆம் நூற்றாண்டில் நெகிரி செம்பிலான் மாநிலத்தில் ஒரு மினாங்கபாவு சமூகக் கூட்டமைப்பை உருவாக்கியது. 1511-இல் போர்த்துகீசியர்கள் மலாக்காவை ஆக்கிரமித்தனர். அதன் பிறகு, அந்தச் சமூகக் கூட்டமைப்பு ஜொகூர் சுல்தானகத்தின் பாதுகாப்பிற்குள் வந்தது.  
அதன் தொடர்ச்சியாக மினாங்கபாவு மக்கள் உள்ளூர் அரசியலைத் தங்களின் கட்டுப்பாட்டிற்குள் கொண்டு வரத் தொடங்கினர். 1760-ஆம் ஆண்டில், ஜொகூர் சுல்தானகம் டச்சுக்காரர்களிடமிருந்து பல்வேறான அரசியல் சிக்கல்களை எதிர்கொண்டது. அதனால் நெகிரி செம்பிலானில் இருந்த மினாங்கபாவு மக்களுக்கு போதுமான பாதுகாப்பை வழங்க இயலவில்லை. மினாங்கபாவு மக்கள், தாங்களே சொந்தமாக ஒரு தலைவரைத் தேர்ந்தெடுத்துக் கொள்ளுமாறு அறிவுறுத்தப்பட்டனர்.
# நெகிரி செம்பிலான் இராஜா மெலேவார்

## பொது

### ஜொகூர் சுல்தானகம்

அந்த வகையில் சுமத்திராவில் உள்ள பகாருயோங் இராச்சியத்தில் இருந்து ஓர் ஆட்சியாளரை வரவழைத்து, அவரைத் தலைவராக நியமித்துக் கொள்ள ஜொகூர் சுல்தானகம் அனுமதி வழங்கியது. 1760 மற்றும் 1770-ஆம் ஆண்டுகளுக்கு இடையில், இன்றைய நெகிரி செம்பிலான் உண்டாங்குகளின் முன்னோடியாக விளங்கும் டத்தோ பெங்குலு லுவாக் (*Datuk Penghulu Luak*) தலைவர்களின் குழு ஒரு தலைவரைத் தேடி சுமத்திராவில் உள்ள பகாருயோங் இராச்சியத்திற்கு புறப்பட்டது.  
அப்போதைய பகாருயோங் இராச்சியத்தின் யாம் துவான் பெசார், அந்த உண்டாங் தலைவர்களிடம் தன் மகன் இராஜா மகமூத் என்பவரை அவர்களின் தலைவராக அழைத்துச் செல்ல சம்மதம் தெரிவித்தார்.
# நெகிரி செம்பிலான் இராஜா மெலேவார்

## பொது

### இராஜா காதிப்

இராஜா மகமூத் மலாக்காவிற்குச செல்வதற்கு முன்னர், இராஜா மகமூத்தின் முடிசூட்டு விழா ஏற்பாடுகளை மேற்பார்வையிட, இராஜா காதிப் (*Raja Khatib*) என்ற அரச குடும்பத்தினர் ஒருவர் நெகிரி செம்பிலானுக்கு அனுப்பப்பட்டார். இருப்பினும், இராஜா காதிப் நெகிரி செம்பிலானுக்கு வந்தவுடன், பகாருயோங் இராச்சியத்தில் இருந்து அனுப்பப்பட்ட இளவரசன் என்று தன்னை அடையாளப்படுத்திக் கொண்டார். உள்ளூர்வாசிகள் அவரை நம்பி அவரைப் புதிய அரசராக ஏற்றுக் கொண்டனர்.  
இதற்கிடையில், நெகிரி செம்பிலானை ஆள்வதற்கு ஜொகூர் சுல்தானின் சம்மதத்தைக் கேட்க இராஜா மகமூத், முதலில் ஜொகூருக்குச் சென்றார். அப்போதைய ஜொகூர் சுல்தான் மகமூத் சா III சம்மதம் தெரிவித்தார். அத்துடன் ஜொகூர் சுல்தான், நெகிரி செம்பிலான் மீது ஆட்சி செய்யும் அதிகாரத்தை இராஜா மகமூத்திற்கு வழங்கினார். அதன் பின்னர் இராஜா மகமூத், நெகிரி செம்பிலான் நானிங்கிற்குப் புறப்பட்டுச் சென்றார்.
# நெகிரி செம்பிலான் இராஜா மெலேவார்

## பொது

### இராஜா காதிப் தோல்வி

நானிங் பகுதியை அடைவதற்கு முன்னர், இராஜா மகமூத்தின் படைகள் பூகிஸ் தலைவர் டேங் கெம்போஜா என்பவரின் படையினரைச் சந்தித்தனர். இரு படைகளுக்கும் இடையே போர் தொடங்கியது. அந்தப் போரில் பூகிஸ் படைகள் தோற்கடிக்கப்பட்டன. இராஜா மகமூத் நெகிரி செம்பிலானின் இராஜாவாகக் கருதப்பட்டு, ரெம்பாவ் நகரில் யாம் துவான் பெசார் **இராஜா மெலேவார்** என முடிசூட்டப்பட்டார். முடிசூட்டு விழா 1773-இல் நடைபெற்றது.  
இதன் பின்னர் சில நாட்களில், மினாங்கபாவ் மக்களின் ஆட்சியாளராக வருவதற்கான இராஜா காதிப்பின் திட்டத்தை ராஜா மெலேவார் அறிந்தார். இராஜா காதீபுக்கு எதிராக இராஜா மேலவர் போரை அறிவித்தார். இராஜா மேலேவார் போரில் வெற்றி பெற்றார். பின்னர் அவர் தன் அரண்மனையை செரி மெனாந்திக்கு மாற்றினார். இந்த அரண்மனை இன்றுவரை நெகிரி செம்பிலானின் அரச அரண்மனையாக உள்ளது.
# நெகிரி செம்பிலான் இராஜா மெலேவார்

## இறப்பு

1795-இல், இராஜா மெலேவார் ரெம்பாவ் சென்றிருந்தபோது நோய்வாய்ப்பட்டார். சில நாட்களில் காலமானார். அவர் தன் மனைவி மற்றும் இரண்டு போர்வீரர்களுடன் ரெம்பாவ் அஸ்தானா ராஜாவில் அடக்கம் செய்யப்பட்டார். அவரின் மரணத்தைத் தொடர்ந்து, அவரின் மகன் அவர்களின் புதிய தலைவராக தேர்ந்தெடுக்கப்படவில்லை. டத்தோ பெங்குலு லுவாக் தலைவர்களின் குழு மீண்டும் தங்கள் பூர்வீக நிலத்திற்குப் பயணம் செய்தனர்.  
பகாருயோங்கின் அப்போதைய யாம் துவான், தன்னுடைய மற்றொரு மகனான இராஜா ஈத்தாம் என்பவரை நெகிரி செம்பிலானின் புதிய யாம் துவான் பெசார் பதவிக்கு அனுப்பி வைத்தார். இராஜா ஈத்தாம், பின்னர் காலத்தில் இராஜா மெலேவாரின் மகள் தெங்கு ஆயிசாவை மணந்தார். ஆனால் அவர்களுக்கு குழந்தைகள் இல்லை.
# எம். முகம்மது சித்தீக்

**எம். முகம்மது சித்தீக்** (*M. Mohammad Siddik*) தமிழக அரசியல்வாதி ஆவார். இவர் 1989ஆம் ஆண்டு நடைபெற்ற தேர்தலில் தற்போதைய மயிலாடுதுறை மாவட்டத்தின், பூம்புகார் சட்டமன்றத் தொகுதியில் தி.மு.க கட்சி சார்பில் போட்டியிட்டு வெற்றி பெற்றார்.
# எம். முகம்மது சித்தீக்

## பிறப்பு

முகம்மது சித்தீக் 27 மே 1957ஆம் ஆண்டு தற்போதைய நாகப்பட்டினம் மாவட்டம் தரங்கம்பாடி அருகே உள்ள எடுத்துக்கட்டி ஊராட்சி சாத்தனூரில் பிறந்தார்.
# எம். முகம்மது சித்தீக்

## கல்வி

நாகப்பட்டினம் மாவட்டம் திருக்களாச்சேரி ஊராட்சிக்கு உட்பட்ட ஆயப்பாடியில் உள்ள நேசனல் உயர் நிலைப்பள்ளியில் 9ஆம் வகுப்பு வரை பயின்றார்
# எம். முகம்மது சித்தீக்

## அரசியல்

இந்திய ஒன்றிய முஸ்லிம் லீக் (லத்தீப்) அணியிலிருந்த இவர், பூம்புகார் சட்டமன்றத் தொகுதியில் தி.மு.க கட்சி சார்பில் 1989ஆம் ஆண்டு நடைபெற்ற தமிழ்நாடு சட்டமன்றத் தேர்தலில் போட்டியிட்டு வெற்றி பெற்றார்.
# எம். முகம்மது சித்தீக்

## அரசியல்

### சட்டமன்ற உறுப்பினராக

| ஆண்டு | வெற்றி பெற்ற தொகுதி | கட்சி | வாக்கு விழுக்காடு (%) | பெற்ற வாக்குகள் |  |
| --- | --- | --- | --- | --- | --- |
| 1989 | பூம்புகார் | தி.மு.க | 47.33 | 40657 | } |
# பிரமிளா மாலிக்

**பிரமிளா மாலிக்** *(Pramila Mallik*) என்பவர் ஓர் இந்திய அரசியல்வாதியும் ஒடிசா மாநில சட்டமன்ற உறுப்பினரும் ஆவார். இவர் பிஜு ஜனதா தளம் கட்சியினைச் சார்ந்தவர். இவர் இக்கட்சியின் வேட்பாளராக பிஞ்சர்பூர் சட்டமன்றத் தொகுதியில் போட்டியிட்டு 2023ஆம் ஆண்டு ஒடிசா சட்டமன்றத்திற்கு தேர்ந்தெடுக்கப்பட்டார்.
# பொட்டாசியம் அறுபுளோரோசிர்க்கோனேட்டு

**பொட்டாசியம் அறுபுளோரோசிர்க்கோனேட்டு** (*Potassium hexafluorozirconate*) என்பது K<sub>2</sub>ZrF<sub>6</sub> என்ற மூலக்கூற்று வாய்பாட்டால் விவரிக்கப்படும் ஒரு கனிம வேதியியல் சேர்மமாகும். பொட்டாசியம், புளோரின், சிர்க்கோனியம் ஆகிய தனிமங்கள் சேர்ந்து இச்சேர்மம் உருவாகிறது.
# பொட்டாசியம் அறுபுளோரோசிர்க்கோனேட்டு

## தயாரிப்பு

தனிமங்களின் கரைசல்களிலிருந்து பொட்டாசியம் அறுபுளோரோசிர்க்கோனேட்டு வீழ்படிவாக்கப்படுகிறது.
:2KF + ZrF4 -> K<sub>2</sub>ZrF<sub>6</sub>↓
:2KCl + (NH<sub>4</sub>)2ZrF<sub>6</sub> -> K<sub>2</sub>ZrF<sub>6</sub>↓ + 2NH4Cl}}
மேலும், தொழில்துறையில், 600–700°செல்சியசு வெப்பநிலையில் பொட்டாசியம் அறுபுளோரோசிலிக்கேட்டுடன் செறிவூட்டப்பட்ட சிர்கோனியம் தாதுவைச் சேர்த்து வினைபுரியச் செய்தும் இதை தயாரிக்கலாம்.
# பொட்டாசியம் அறுபுளோரோசிர்க்கோனேட்டு

## இயற்பியல் பண்புகள்

பொட்டாசியம் அறுபுளோரோசிர்க்கோனேட்டு மணமற்ற வெள்ளை படிகத் தூளாக உருவாகிறது.  
C 2/c (எண்.15) என்ற இடக்குழுவில் ஒற்றைச்சரிவச்சு படிகக் கட்டமைப்பில் பொட்டாசியம் அறுபுளோரோசிர்க்கோனேட்டு படிகமாகிறது.
# பொட்டாசியம் அறுபுளோரோசிர்க்கோனேட்டு

## பயன்கள்

உலோக சிர்கோனியத்தின் மின்னாற்பகுப்பு முறை உற்பத்தியில் பொட்டாசியம் அறுபுளோரோசிர்க்கோனேட்டு ஓர் இடைநிலைப் பொருளாகப் பயன்படுத்தப்படுகிறது.  
தீத்தடுப்பானாகவும், மக்னீசியம் மற்றும் அலுமினிய கலப்புலோகங்களில் சுத்திகரிப்பானாகவும் இது பயன்படுத்தப்படுகிறது.
# சோடியம் அறுபுளோரோசிர்க்கோனேட்டு

**சோடியம் அறுபுளோரோசிர்க்கோனேட்டு** (*Sodium hexafluorozirconate*) என்பது Na<sub>2</sub>ZrF<sub>6</sub> என்ற மூலக்கூற்று வாய்பாட்டால் விவரிக்கப்படும் ஒரு கனிம வேதியியல் சேர்மமாகும். சோடியம், புளோரின், சிர்க்கோனியம் ஆகிய தனிமங்கள் சேர்ந்து இச்சேர்மம் உருவாகிறது. சோடியம் சிர்க்கோனியம் புளோரைடு என்ற பெயராலும் இது அழைக்கப்படுகிறது.  
ஒரு கனிம சேர்மமான சோடியம் அறுபுளோரோசிர்க்கோனேட்டு ஒளியியல் கண்ணாடிகள் மற்றும் மட்பாண்டங்கள் தயாரிப்பிலும், மற்ற இரசாயன சேர்மங்களின் உற்பத்தியிலும் பயன்படுத்தப்படுகிறது. சிவப்பு மற்றும் நீல-பச்சை பாசுபர்களின் உற்பத்தியிலும் இதன் பயன்பாடு ஆராய்ச்சி செய்யப்பட்டுள்ளது.
# இலித்தியம் அறுபுளோரோசிர்க்கோனேட்டு

**இலித்தியம் அறுபுளோரோசிர்க்கோனேட்டு** (*Lithium hexafluorozirconate*) என்பது Li<sub>2</sub>ZrF<sub>6</sub> என்ற மூலக்கூற்று வாய்பாட்டால் விவரிக்கப்படும் ஒரு கனிம வேதியியல் சேர்மமாகும். இலித்தியம், புளோரின், சிர்க்கோனியம் ஆகிய தனிமங்கள் சேர்ந்து இச்சேர்மம் உருவாகிறது. இருலித்தியம் அறுபுளோரோசிர்க்கோனேட்டு, சிர்க்கோனியம் லித்தியம் அறுபுளோரைடு, இலித்தியம் அறுபுளோரோசிர்க்கோனேட்டு(IV) என்ற பெயர்களாலும் இது அழைக்கப்படுகிறது.
# ரூபா ராவ்

**ரூபா ராவ்** (*Roopa Rao*, பிறப்பு மே 18) என்பவர் இந்தியாவின் பெங்களூரைச் சேர்ந்த ஒரு சுதந்திர இந்திய திரைப்படப் படைப்பாளி ஆவார். இவர் இந்தியாவின் முதல் ஒரே பாலினத்தவர்களுக்கு இடையிலான காதல் கதை வலை தொடரான, *தி அதர் லவ் ஸ்டோரி*யின் (2016) எழுத்தாளரும், இயக்குநரும் ஆவார். விமர்சன ரீதியாக பாராட்டப்பட்ட விருது பெற்ற கன்னடத் திரைப்படமான *கண்டுமூடே* (2019) படத்தை இயக்கியதற்காக குறிப்பாக ரூபா ராவ் அறியப்படுகிறார்.
# ரூபா ராவ்

## ஆரம்பகால வாழ்க்கை

ரூபா ராவ் பணியாளர் மேலாண்மையுடன் வணிகத்தில் முதுகலைப் படிப்பை முடித்தார். நிதித்துறையில் பயின்றுவந்த முதுநிலை படிப்பை பாதியில் நிறுத்தினார். ஆறு ஆண்டுகள், இன்போசிஸ் சிறுவனத்தில் பணிபுரிந்தார். திரைப்படங்களை இயக்க வேண்டும் என்ற தன் நீண்டகால விருப்பத்தால், திரைப்படப் படைப்பில் ஈடுபட தனது வேலையை விட்டுவிட்டார். பின்னர் தில்லியில் உள்ள ஏசியன் திரைப்படம் மற்றும் தொலைக்காட்சிக் கல்வி நிறுவனத்தில் திரைப்பட இயக்கம் மற்றும் தயாரிப்பில் படிப்பை முடித்தார். இதற்குப் பிறகு, இவர் ஒரு ஆவணப்படத் தயாரிப்பாளருக்கு உதவியாளராக இங்கிலாந்தின் லண்டனுக்குச் சென்றார்.
# ரூபா ராவ்

## தொழில்

பின்னர் இந்தியா திரும்பிய இவர். இந்தியாவில் இவர் தனது கலைத் திறமையை மேம்படுத்துவதற்காக ஆவணப்படங்கள் மற்றும் குறும்படங்களை உருவாக்கினார். கன்னடத் திரைப்படமான *விஷ்ணுவர்தனா* மற்றும் சுயாதீன தமிழ் திரைப்படமான *குறை ஒன்றும் இல்லை* ஆகியவற்றை இணைந்து இயக்கினார். பிறகு, இவர் தனது முதல் பெரிய அளவிலான படமான *தி அதர் லவ் ஸ்டோரி*யில் பணியாற்றத் தொடங்கினார்.  
தனது இளம் வயதிலிருந்தே ஒரு எழுத்தாளராக இருந்த இவர். தனது கல்லூரி காலத்தில் காதலிக்கும் இரண்டு இளம் பெண்களின் கதையை எழுதியிருந்தார். ஆனால் வழக்கத்திற்கு மாறான கதையாக இருந்த காரணத்தினால் அதை முன்னெடுக்கவில்லை.  
பின்னர், 2015 இல், இவர் அக்கதையைக் கொண்டு தானே பணியாற்ற முடிவு செய்தார். கதையின் மையக் கருப்பொருளானது இந்தியாவில் பழமைவாதிகளால் எதிர்க்கப்படும் தலைப்பு என்பதால், இவர் தனது படத்திற்கான தயாரிப்பாளர்களைக் கண்டடைவதில் சிரமங்களை எதிர்கொண்டார். இதனைத் தொடர்ந்து *விஷ்பெர்ரி* நிதி தளம் வழியாக ரூ நன்கு இலட்சத்தைத் திரட்டினார்.  
*தி அதர் லவ் ஸ்டோரி,* வலை தொடர் இரண்டு இளம் பெண்களுக்கு இடையிலான காதல் கதையாகும். இது 27 ஆகத்து 2016 அன்று ஒளிபரப்பப்பட்டது. இதன் முதல் பருவமானது 12 அத்தியாயங்களைக் கொண்டிருந்தது. பெங்களூரில் 1990 களின் பிற்பகுதியில்/2000 களின் முற்பகுதியில் கதை நடப்பதாக உருவாக்கபட்டது. இந்த வலை தொடரில் ஸ்பூர்த்தி குமஸ்தே, ஸ்வேதா குப்தா ஆகியோர் முதன்மைப் பாத்திரங்களில் நடித்தனர். இது காதலிக்கும் இரண்டு இளம் பெண்களின் வாழ்க்கைப் பயணத்தை ஆராய்ந்தது.  
ரூபா ராவ் என். ஒய். சி வெப் ஃபெஸ்ட் 2016 இல் "சிறந்த இயக்குநர்" விருதையும், டு வெப் ஃபெஸ்ட் 2017 இல் "சிறந்த கதை" விருதையும் பெற்றார். *தி அதர் லவ் ஸ்டோரி* வலை தொடரானது பல்வேறு தேசிய மற்றும் சர்வதேச திரைப்பட விழாக்களில் மொத்தம் 3 விருதுகளையும், 7 பரிந்துரைகளையும் பெற்றது.  
*தி அதர் லவ் ஸ்டோரி*க்குப் பிறகு, 2017 இல் ராவ் *பி.எப்.எப் (பெர்த் பிரெண்ட் பாரெவர்)* என்ற குறும்படத்தை எழுதி இயக்கினார். இதில் 7 வயது குழந்தை, வகுப்பில் மரங்களைப் பற்றி அறிந்து, மரங்களின் முக்கியத்துவத்தைப் புரிந்துகொள்ள முயற்சிக்கிறது. இந்த படம் தொராண்டோ சர்வதேச திரைப்பட விழாவில் (டிஐஎஃப்எஃப்) அதிகாரப்பூர்வ தேர்வாக இருந்தது. மேலும் அயர்லாந்து தேசிய திரைப்பட அமைப்பில் குழந்தைகள் படப் பிரிவில் திரையிடப்பட்டது.  
2018 இல், *அஸ்து ஸ்டுடியோஸ்* சூர்யா வசிஷ்டா எழுதி இயக்கி ரூபா ராவ் நடித்த *லவ் லெஹ்ட்டர்* என்ற பயணக் குறும்படத்தை வெளியிட்டது. ரூபா ராவ் 2018 ஆம் ஆண்டில் தன் நண்பருடன் இணைந்து அமேயுக்தி ஸ்டுடியோஸ் என்ற சுயாதீன தயாரிப்பு நிறுவனத்தை நிறுவினார்.  
2019 இல், ரூபா ராவின் முதல் திரைப்படமான, *கண்டுமூடே* நியூயார்க் இந்திய திரைப்பட விழாவில் (NYIFF) உலகப் பார்வையாளர்களுக்காக திரையிடப்பட்டது. அங்கு இது "சிறந்த திரைக்கதை" என்ற விருதைப் பெற்றது.  
தற்போது, இவர் தனது அடுத்த படத்திற்கான தயாரிப்புப் பணியில் ஈடுபட்டு வருகிறார். இது ஒரு உண்மையாக நடந்த நிகழ்வின் பாதிப்பில் இருந்து இந்தத் திரைப்படத்தை எழுதுகிறார்.
# விக்கிப்பீடியா:விக்கித்திட்டம் தாவரங்கள்/கலந்துரையாடல்கள்

*கற்றது கை மண் அளவு* என்ற தமிழ்முதுமொழிக்கு ஏற்ப பலருடன் நடந்த கலந்துரையாடல்களை, ஒருங்கிணைக்க இப்பக்கம் உருவாக்கப்படுகிறது. ஒரே இடத்தில் இவைகள் இருந்தால், பலவித நோக்கங்களோடு செயற்படுபவர்களுக்கும், **இத்திட்டம் வளர்வதற்கும்** உறுதுணையாக இருக்கும். குறைந்த நேரத்தில் பலரது வழிகாட்டல்களையும், புரிதல்களையும் அறிய வாரீர்.
# உமரா சின்கவன்சா

**உமாரா சின்கவன்சா** ( *Umara Sinhawansa*; பிறப்பு 14 மார்ச் 1989), இலங்கையைச் சேர்ந்த ஓர் பாடகரும், பாடலாசிரியரும், தயாரிப்பாளரும் மற்றும் ஒலிப்பதிவுப் பொறியியலாளரும் ஆவார். இலங்கையின் பரப்பிசை, ரிதம் அண்ட் புளூஸ் மற்றும் ஜாஸ் வகைகளுக்கு இவர் செய்த பங்களிப்புகளுக்காக அறியப்படுகிறார். பதியா மற்றும் சந்துஷின் இசைக் குழுவுடன் இணைந்து பணியாற்றுவதில் முக்கியத்துவம் பெற்ற சின்கவன்சா, பின்னர் தனிப்பாடலுக்கு மாறினார்.
# உமரா சின்கவன்சா

## ஆரம்பகால வாழ்க்கை.

உமாரா சின்கவன்சா தொழில்முறை இசைக்கலைஞர்களான தோனி சின்கவன்சா மற்றும் ஆயிசா சின்கவன்சா ஆகியோருக்கு மகளாகப் பிறந்தார். இவரது பெற்றோர் இவரை ஜாஸ் மற்றும் ஹிப் ஹாப் முதல் பாரம்பரிய இசை மற்றும் ஆர்&பி வரை அனைத்து வகையான இசையையும் வெளிப்படுத்த அனுமதித்தனர். இவருக்கு உமரியா சின்கவன்சா என்ற ஒரு சகோதரியும், இரண்டு சகோதரர்களும் உள்ளனர். உமாரா, கொழும்பு முஸ்லிம் பெண்கள் கல்லூரியில் கல்வி கற்றார். மூன்று சர்வதேச பாடல் போட்டிகளில் இலங்கையை இவரது சகோதரி உமரியாவும் 2011 கிரிமியா இசைப் போட்டிகளில் உலகெங்கிலும் உள்ள பாடகர்களுடன் போட்டியிட்டு மூன்றாவது இடத்தை வென்றனர். மேலும் இலங்கையின் அகில இலங்கை பாடும் போட்டியில் முதல் பரிசையும் வென்றனர்.
# உமரா சின்கவன்சா

## ஆங்காங் குடிபெயர்தல்

ரிசிகி பாக்மியுடன் திருமணம் செய்து கொண்ட பிறகு, இவர் ஆங்காங்கிற்கு குடிபெயர்ந்தார். அங்கு இவர் திலான் லையின் கீழ் ஜாஸ் இசையில் தேர்ச்சி பெற்றார். ஆங்காங்கில் 6 ஆண்டுகள் பணியாற்றியபோது, இவர் சீனாவிலும் நிகழ்ச்சிகளை நிகழ்த்தினார். மேலும் தனது *புரோடியசு* என்ற இசைக்குழுவுடன் இணைந்து பாடி இலங்கை பாடகராக தன்னை நிலைநிறுத்திக் கொண்டார். 2017 ஆம் ஆண்டில் அங்காங்கிலிருந்து திரும்பிய பின்னர், இவர் *உமரா மியூசிக் ஸ்டுடியோ* என்ற இசை அகாதமியைத் தொடங்கினார். இது அனைத்து வயது மாணவர்களுக்கும் இசை மற்றும் குரல் பயிற்சியை வழங்குகிறது.
# உமரா சின்கவன்சா

## தேசிய கீதம் சர்ச்சை

30,2023 அன்று, ஆர். பிரேமதாச அரங்கத்தில் நடைபெற்ற லங்கா பிரிமியர் லீக் [துடுப்பாட்டப் போட்டியின் தொடக்க விழாவில் சின்கவன்சா, பாடகர்களான யொகானி மற்றும் சித்ரால் சோமபாலா ஆகியோருடன் இணைந்து சிறீ லங்கா தாயே என்ற இலங்கையின் தேசிய கீதத்தைப் பாடினார். இது அசல் பாணியிலிருந்து மிகவும் விலகிச் சென்றது. "மாதா" (தாய்) என்ற வார்த்தையை "மகதா" (மிஸ்டர்) என்று மாற்றி, பாடல் வரிகளை சிதைத்ததாக விமர்சகர்கள் குற்றம் சாட்டினர். சிலர் இவரது பாடும் பாணியை மேற்கத்தியமயமாக்கப்பட்டதாக விமர்சித்தனர்.  
சமூக ஊடகங்களில் மக்கள் கருத்து வேற்பாட்டைக் கொண்டிருந்தது. கீதத்தை "களங்கப்படுத்தியதற்காக" பலர் இவரை கடுமையாக விமர்சித்தாலும், பாடகர் அசாந்தி டி அல்விசு மற்றும் சமகி ஜன பலவேகயா கட்சி உறுப்பினர் சமாத்கா ரத்நாயக்க போன்ற பொது நபர்கள் உட்பட பலர் இவரை பாதுகாக்க வந்தனர். புத்த சசானா மற்றும் பொது நிர்வாக அமைச்சகத்தின் அரசியல்வாதிகள் இந்த நிகழ்வை அரசியலமைப்பிற்கு முரணானது என்று கண்டித்தனர்.  
ஆகஸ்ட் 2 அன்று, சின்கவன்சா சமூக ஊடகங்களில் , "நான் என் தாய்நாட்டை நேசிக்கிறேன். தேசிய கீதத்தின் வார்த்தைகளை சிதைக்கும் நோக்கம் எனக்கு இல்லை, எந்த வகையான தவறான விளக்கத்தையும் ஏற்படுத்தவில்லை. எனது மக்களின் உணர்வுகளை நான் புரிந்துகொள்கிறேன். எனவே, எனது செயல்திறனால் பாதிக்கப்பட்ட/புண்படுத்தப்பட்ட எவருக்கும் எனது இதயப்பூர்வமான மற்றும் உண்மையான மன்னிப்பைத் தெரிவித்துக் கொள்கிறேன்" என மன்னிப்பு கோரினார்.
# உமரா சின்கவன்சா

## விருதுகள் மற்றும் சாதனைகள்

- கஜகஸ்த்தான் மற்றும் சீனாவில் நடைபெற்ற இரண்டு சர்வதேச பாடல் போட்டிகளில் இலங்கையை பிரதிநிதித்துவப்படுத்தினார்.
- உக்ரைனில் (2011) நடைபெற்ற கிரிமியா இசை விழாவில் தனது சகோதரி உமரியாவுடன் இணைந்து பாடி வெண்கல விருதை வென்றார்.
- சர்வதேச கலைஞர் சங்கர் மகாதேவனுடன் இணைந்து பணியாற்றிய இலங்கையின் மிக இளைய பெண் கலைஞர் ஆவார்.
# மரியா அடசோவசுகா

**மரியா கொசுடியாண்டினிவா அடசோவசுகா** **, மரியா சான்கோவெட்சுகா** (; 4 ஆகத்து 1854 - 4 அக்டோபர் 1934) என்று பிரபலமாக அழைக்கப்படுபவர், ஓர் உக்ரேனிய நாடக நடிகை ஆவார். இவர் 1922 ஆம் ஆண்டில் *உக்ரைனின் மக்கள் கலைஞர்* விருதை பெற்ற முதல் கலைஞராக ஆனார்.
# மரியா அடசோவசுகா

## வாழ்க்கை வரலாறு

மரியா 19854 ஆம் ஆண்டில் கோசுடியன்டின் அடாசோவசுகி மற்றும் மரியா நெபெடோவா தம்பத்திக்கு மகளாக செர்னிகிவ் ஆளுநராகம் நிசின் மாவட்டத்தில் உள்ள சான்கிவ் நகரில் பிறந்தார். இவருடன் பிறந்த பல உடன்பிறப்புகள் இருந்தனர். இவர் செர்னிகிவ் நகர பெண் உடற்பயிற்சிக் கூட பள்ளியில் பள்ளிப்படிப்பை முடித்தார்.  
1876 ஆம் ஆண்டில், மரியா முதன்முதலில் நிசுகின் திரையரங்கில் மேடையில் தோன்றினார். 27 அக்டோபர் 1882 அன்று மார்கோ கிரோபினிட்சுகியின் நிர்வாகத்தின் கீழ் யெலிசாவெட்கிராட் நகர திரையரங்கில் மரியா நடிக்க தொடங்கினார். இவர் கோட்லியரேவசுகி எழுதிய *நடால்கா போல்டாவகா* என்ற நாடகத்தில் நடால்கா எனும் முக்கிய கதாபாத்திரத்தை ஏற்று நடித்தார். இதன் பின்னர் மார்கோ கிரோபிவனெட்சுகி, மைக்கைலோ சுடாரிட்சுகி, மைக்கோலா சடோவசுகி மற்றும் பனாசு சக்சான்சுகி போன்ற மிகவும் பிரபலமான உக்ரேனிய இயக்குநர்களின் நாடக குழுக்களில் மரியா பங்கேற்று நடித்தார்.  
இவர் நாடகங்களில் நடிக்கும் பொது *மரியா சான்கோவெட்சுகா* என்ற மேடைப் பெயரை பயன்படுத்தினார். இந்த புனை பெயரானது இவர் பிறந்த கிராமத்தின் பெயரிலிருந்து பெறப்பட்டது. மரியா நாடகங்களில் முப்பதிற்கும் அதிகமான வெவ்வேறுகதாபாத்திரங்களை ஏற்று நடித்தார். மேலும் இவர் சில நாடகங்களில் உக்ரேனிய நாட்டுப்புற பாடல்களைபாடினார்.  
மரியா நிசின் நகரில் ஓர் நிரந்தரமான நாடக அரங்கைத் திறப்பதற்கு பெரும் முயற்சி மேற்கொண்டார். 1918 ஆம் ஆண்டில், இவரின் வழிகாட்டுதலின் பேரில் ஓர் நாடக குழு அமைக்கப்பட்டது. இதில் போரிசு ரோமான்ட்சுகி, ஆண்ட்ரி ரோட்மிரோவ் போன்ற பல முன்னணி நடிகர்களாக கலந்துகொண்டு நடித்தனர். *நடால்கா போல்டாவகா*, *ஹெட்மேன் டோரோசேன்கோ*, *ஆசா தி சிப்சி* போன்ற பல பிரசித்தி பெற்ற நாடகங்கள் அமைத்து நடிக்கப்பட்டன. இவரது மேடை தகுதிகளை அங்கீகரித்து, சூன் 1918 இல் உக்ரைன் குடியரசின் தலைவர் பாவலோ சுகோரோபாட்கி முன்மொழிந்த மரியாவுக்கு வாழ்நாள் ஓய்வூதியம் அளிப்பது குறித்த தீர்மானத்தை அமைச்சர்கள் சபை ஏற்றுக்கொண்டது. 1922 ஆம் ஆண்டில் உக்ரைன் முழுவதும் இவரின் நடிப்பு வாழ்க்கையின் 40வது ஆண்டு விழா வெற்றிகரமாக கொண்டாடப்பட்டது. அதே ஆண்டில் உக்ரைன் குடியரசின் மக்கள் கலைஞர் என்ற உயர் பட்டத்தை பெற்ற முதல் நபரானார்.
# மரியா அடசோவசுகா

## அஞ்சலி

ஆகத்து 4,2014 அன்று, கூகிள் மரியாவின் 160 வது பிறந்தநாளை கொண்டாடும் வகையில் ஒரு புது வரைபடத்தை (*டூடில்*) பதிவிட்டது.
# மினாங்கபாவு பெருநிலம்

**மினாங்கபாவு பெருநிலம்** அல்லது **மினாங்கபாவு பீடபூமி** (ஆங்கிலம்: *Minangkabau Highlands*; மலாய்: *Dataran tinggi Minangkabau*; இந்தோனேசியம் *Dataran Tinggi Minangkabau*, மினாங்கபாவு: *Minang Darek*) என்பது இந்தோனேசியா, மேற்கு சுமாத்திரா மாநிலத்தில் உள்ள ஒரு மலைப் பகுதியாகும்.  
இந்த மலைப் பகுதி இந்தோனேசியாவின் மேற்கு-மத்திய சுமாத்திராவின் மெராப்பி எரிமலை, சிங்கலாங் மலை மற்றும் சாகோ மலை ஆகிய மூன்று மலைகளைச் சுற்றி அமைந்துள்ளது.
# மினாங்கபாவு பெருநிலம்

## பொது

மெராப்பி எரிமலை, சிங்கலாங் மலை, சாகோ மலை ஆகிய மலைப்பகுதிகள் பாரிசான் மலைகள் பகுதி என அழைக்கப்படுகிறது. இது சுமத்திராவின் மிகப்பெரிய மலைத்தொடராகும். பெரும்பாலான மினாங்கபாவு மக்கள் இங்குதான் வாழ்கின்றனர். மினாங்கபாவு மக்கள் அப்பகுதியை மினாங்கபாவு உலகம் (*Alam Minangkabau*) என்று குறிப்பிடுகின்றனர். இந்தப் பகுதி 7-ஆம் நூற்றாண்டிலிருந்து மெலாயு இராச்சியம் (*Malayu Kingdom*) என தற்போது அறியப்படும் ஓர் இராச்சியத்தை உருவாக்கியது.  
பல நூற்றாண்டுகளுக்கு முன்னரே, மினாங்கபாவு மக்கள் வாழும் மலைப்பகுதிகளில் ஈரநெல் வேளாண்மை சிறப்பாக வளர்ச்சி அடைந்த நிலையில் இருந்தது. சுமத்திராவின் பிற பகுதிகளில் ஈரநெல் வேளாண்மை நடைபெறுவதற்கு நீண்ட காலத்திற்கு முன்பாகவே மினாங்கபாவு மலைப்பகுதிகளில் ஈரநெல் வேளாண்மை நடந்துள்ளது. மேலும் அங்கு வெளிநாட்டு தொடர்புகள் ஏற்படுவதற்கு முன்னரே ஈரநெல் சாகுபடி பரிணாம வளர்ச்சியை அடைந்துள்ளது.
# மினாங்கபாவு பெருநிலம்

## தங்க வணிகம்

இப்பகுதியில் ஆதித்தியவர்மன் (1347–1375) ஆட்சியின் கல்வெட்டுகள் கண்டுபிடிக்கப்பட்டுள்ளன. இடச்சுக்காரர்கள் 1680-களில் மினாங்கபாவு மலைப்பகுதிகளின் தங்க இருப்புக்களைக் கைப்பற்றத் தொடங்கினர்.  
இடச்சுக்காரர்கள் அப்பகுதியின் தங்க வர்த்தகத்தில் ஆதிக்கம் செலுத்தினர். 1820 மற்றும் 1899-க்கு இடைப்பட்ட காலத்தில், மலைப்பகுதிகளுக்கும் கடற்கரை துறைமுகங்களுக்கும் இடையிலான வர்த்தகப் பாதைகளைக் கடுமையாகக் கட்டுப்படுத்தினர். இது அரிசி உற்பத்தியில் குறிப்பிடத்தக்க சரிவை ஏற்படுத்தியது.
# மினாங்கபாவு பெருநிலம்

## தங்க வணிகம்

### பள்ளத்தாக்குகள்

மினாங்கபாவு மலைப்பகுதிகள் மூன்று பெரிய பள்ளத்தாக்குகளைக் கொண்டுள்ளன:  
- தானா டாத்தார் பள்ளத்தாக்கு
- அகாம் பள்ளத்தாக்கு
- லீமா புலோ பள்ளத்தாக்கு  
மினாங்கபாவு பெருநிலத்தில் உள்ள பெலிம்பிங் கிராமம் அதன் மினாங்கபாவு கட்டிடக்கலைக்கு நன்கு அறியப்படுகிறது.
# வீச்சு (புள்ளியியல்)

புள்ளியியலில் தரவுத் தொகுப்பு ஒன்றின் **வீச்சு** (*Range*) என்பது மிகப்பெரியதும் மிகச்சிறியதுமான மதிப்புகளுக்கு இடையிலான வேறுபாடு ஆகும். இது கூறுபுள்ளியின் அதிகபட்ச மதிப்பிலிருந்து குறைந்தபட்ச மதிப்பைக் கழிப்பதன் விளைவாகும். இது தரவுகளின் அதே அலகுகளில் வெளிப்படுத்தப்படுகிறது.  
விளக்கப் புள்ளியியலில், வீச்சு என்பது அனைத்துத் தரவுகளையும் கொண்ட மிகச்சிறிய இடைவெளி அளவு ஆகும். இது புள்ளியியல் பரவலின் அறிகுறியை வழங்குகிறது. இது இரண்டு கூர்நோக்குளை மட்டுமே சார்ந்திருப்பதால், சிறிய தரவுத் தொகுப்புகளின் பரவலைக் குறிக்க இது மிகவும் பயனுள்ளதாக இருக்கும்.
# வீச்சு (புள்ளியியல்)

## சார்பிலா மற்றும் முற்றொருமப் பரவலுக்கு தொடர்ச்சியான சமவாய்ப்பு மாறி

இங்கு nக்கு சார்பிலா மற்றும் முற்றொருமப் பரவலுக்கு தொடர்ச்சியான சமவாய்ப்பு மாறிகள் *X*<sub>1</sub>, *X*<sub>2</sub>, ..., *X*<sub>*n*</sub> உடன் குவிவு பரவல் சார்புகள் G(*x*) மற்றும் நிகழ்தகவு அடர்த்தி சார்புகள் g(*x*) ன் வீச்சானது T குவிவு பரவல் சார்புகளாக உள்ளது T= max(*X*<sub>1</sub>, *X*<sub>2</sub>, ..., *X*<sub>*n*</sub>)-min(*X*<sub>1</sub>, *X*<sub>2</sub>, ..., *X*<sub>*n*</sub>).
# செசுவியம்

**செசுவியம்** (தாவரவியல் பெயர்: *Sesuvium*, ஆங்கிலம்: *sea-purslanes*) என்பது ஐசோஏசியே (*Aizoaceae*) என்ற பூக்கும் தாவரக் குடும்பத்தின் 120 பேரினங்களில் ஒன்றாகும். இப்பேரினத்தினைக் கண்டறிந்த தாவரவியலாளரை, L. என்ற தாவரவியல் பன்னாட்டு பெயர் சுருக்கத்தால் குறிப்பர். இங்கிலாந்திலுள்ள கியூ தாவரவியற் பூங்காவின் ஆய்வகம், இத்தாவரயினம் குறித்து வெளியிட்ட முதல் ஆவணக் குறிப்பு, 1759 ஆம் ஆண்டு எனத் தெரிவிக்கிறது. இப்பேரினத்தின் இயற்கை வாழ்விடப் பரவலிடம் என்பது, பூமியின் வெப்ப வலயப் பகுதிகள், அயன அயல் மண்டலப் பகுதிகள் ஆகும்.
# செசுவியம்

## இப்பேரினத்தின் இனங்கள்

கியூ தாவரவியல் ஆய்வகம், இப்பேரினத்தின் இனங்களாக, 14 இனங்களை, பன்னாட்டு தாவரவியல் அமைப்புகளின் ஒத்துழைப்புகளோடு வெளியிட்டுள்ளது. அவை சான்றுகளுடன், கீழே தரப்பட்டுள்ளன.  
1. Sesuvium ayresii
1. Sesuvium congense
1. Sesuvium crithmoides
1. Sesuvium edmonstonei
1. Sesuvium humifusum
1. Sesuvium hydaspicum
1. Sesuvium maritimum
1. Sesuvium mezianum
1. Sesuvium parviflorum
1. Sesuvium portulacastrum
1. Sesuvium revolutifolium
1. Sesuvium rubriflorum
1. Sesuvium sesuvioides
1. Sesuvium trianthemoides
# வீமன்காமம்

**வீமன்காமம்** (*Veemankamam*) என்பது இலங்கையில் வட மாகாணத்தின் யாழ்ப்பாண மாவட்டத்தில் அமைந்துள்ள ஒரு கிராமம் ஆகும். இது தெல்லிப்பழை பிரதேச செயலாளர் பிரிவில் அமைந்துள்ளது. இது காங்கேசன்துறைக்குத் தெற்கே சுமார் 2 கிலோமீட்டர் தூரத்தில் அமைந்துள்ளது.
# வீமன்காமம்

## இங்குள்ள பாடசாலைகள்

- வீமன்காமம் மகா வித்தியாலயம்
# வீமன்காமம்

## இங்குள்ள வணக்கத் தலங்கள்

- வீமன்காமம் வைரவர் கோயில்
- வீமன்காமம் வடக்கு இராஜராஜேசுவரி அம்பாள் ஆலயம்
# வீமன்காமம்

## வீமன்காமத்தைச் சேர்ந்தவர்கள்

- சு. வித்தியானந்தன், பேராசிரியர், தமிழறிஞர்
- கே. எஸ். சுதாகர், எழுத்தாளர்
# மரியா பிரைமாசென்கோ

**மரியா ஒக்சன்டியவனாபிரைமாசென்கோ** (; 12 சனவரி 1909 –18 ஆகத்து 1997) ஒரு உக்ரேனிய நாட்டுப்புற கலை ஓவியர் ஆவார். சுயமாக கலைகளை கற்றுக்கொண்ட கலைஞரான இவர் ஓவியம் வரைதல், சித்திரத்தையல் மற்றும் சுட்டாங்கல் (பீங்கான்) சிலை வடித்தல் போன்ற பல கலைகளில் ஈடுபட்டார்.  
1966 ஆம் ஆண்டில் இவருக்கு உக்ரைனின் உயரிய விருதான செவ்செங்கோ தேசிய பரிசு வழங்கப்பட்டது. இவரின் நினைவாக ஐக்கிய நாடுகளின் கல்வி, அறிவியல் மற்றும் கலாச்சார அமைப்பு (யுனெஸ்கோ) 2009 ஆம் ஆண்டை பிரைமாச்சென்கோ ஆண்டாக அறிவித்தது. மேலும் கீவ் நகரில் உள்ள ஒரு தெரு மற்றும் ஒரு சிறிய கோள் (கிரகம்) இவரது நினைவாக பெயரிடப்பட்டுள்ளன. 1937 ஆம் ஆண்டு பாரிசு நகரில் நடந்த உலக கண்காட்சியில் இவர் வரைந்த ஓவியங்களை பார்வையிட்ட பிறகு, "இந்த புத்திசாலித்தனமான உக்ரேனியரின் கலை அதிசயத்திற்கு நான் தலைவணங்குகிறேன்" என்று பிரபல ஓவியர் பாப்லோ பிக்காசோ கூறினார்.
# மரியா பிரைமாசென்கோ

## தனிப்பட்ட வாழ்க்கை

மரியா 1909 ஆம் ஆண்டு ஒரு விவசாயக் குடும்பத்தில் பிறந்தார். இவர் தனது ஆரம்ப வாழ்க்கையின் பெரும்பகுதியை கீவ் மாகாணத்தில் உள்ள போலோட்னியா கிராமத்தில் கழித்தார். இவர் நான்கு ஆண்டுகள் பள்ளிக்குச் சென்றார். ஆனால் அதன் பிறகு போலியோ நோயால் பாதிக்கப்பட்டதனால் பள்ளிபடிப்பை தொடர முடியாத நிலை ஏற்பட்டது. இந்த உடல் குறைபாடு இவரது வாழ்க்கையை வெகுவாக பாதித்தது. பின்னர் மரியா ஓவியம் வரைய தொடங்கினார். இவர் தன் ஆரம்ப கலை அனுபவங்களை பின்வருமாறு விவரித்தார்: "ஒரு இளம் பெண்ணாக இருந்த பொது, நான் ஓர் வாத்துகளின் குழுவை கவனித்து வளர்த்து வந்தேன். ஒரு நாள் நான் அவைகளை பூக்கள் நிரம்பிய காடு, வயல்கள் ஆகியவற்றை கடந்து ஒரு ஆற்றின் கரைக்கு கூட்டி சென்றேன். அங்கு ஆற்றங்கரை மணலில் ஒரு குச்சியை கொண்டு கற்பனையான பூக்களை வரைய ஆரம்பித்தேன். பின்னர், இயற்கை நிறங்களை பயன்படுத்தி என் வீட்டின் சுவர்களுக்கு வண்ணம் தீட்ட முடிவு செய்தேன். அதன் பிறகு நான் ஓவியம் வரைவதை நிறுத்தவில்லை".  
இவரது இளமை பருவத்தில் இவரின் தாயார் இவருக்கு சித்திரத்தையல் கலையை கற்றுக் கொடுத்தார். 1920 களின் பிற்பகுதியில் இருந்து 1930 களின் முற்பகுதி வரை மரியா இவான்கிவ் கூட்டுறவு சித்திரத்தையல் அமைப்பில் ஓர் உறுப்பினராக இருந்தார். இருவருக்கும் இடையே திருமணம் நடப்பதற்கு முன்பே, 1941ஆம் ஆண்டு வாசில் இரண்டாம் உலகப் போரில் கலந்துகொள்ள சென்றார். பின்னர் இவர் போரில் பின்லாந்து நாட்டில் இறந்தார். சிறிது காலம் சித்திரத்தையல் கலையில் ஈடுபட்டு வந்த இவர், பின்னர் 1930 களில் மீண்டும் ஓவியத்திற்கு மாறினார். இந்தக் காலகட்டத்தை சேர்ந்த இவரது படைப்புகள் வெள்ளை பின்னணி கொண்ட துணிகளில் வரையப்பட்டுள்ளன. மேலும் இவை பெரும்பாலும் உக்ரேனிய பாரம்பரியம் பற்றிய கருத்தாக்கங்களை சார்ந்திருந்தன. மேலும் கீவ் நகரில் உள்ள ஒரு தெரு மற்றும் ஒரு சிறிய கோள் (கிரகம்) இவரது நினைவாக பெயரிடப்பட்டுள்ள. 1937 ஆம் ஆண்டு பாரிசு நகரில் நடந்த உலக கண்காட்சியில் இவர் வரைந்த ஓவியங்களை பார்வையிட்ட பிறகு, "இந்த புத்திசாலித்தனமான உக்ரேனியரின் கலை அதிசயத்திற்கு நான் தலைவணங்குகிறேன்" என்று பிரபல ஓவியர் பாப்லோ பிக்காசோ கூறினார்.  
இவரது படைப்புகள் உக்ரைன், மற்ற முன்னாள் சோவியத் ஒன்றிய நாடுகள், போலந்து, பல்காரியா, பிரான்சு மற்றும் கனடா உள்ளிட்ட பல நாடுகளில் காட்சிக்கு வைக்கப்பட்டிருக்கின்றன. மேலும் இவர் இயற்றிய சில பாடல்கள் உலகம் முழுவதும் பரவலாக வெளியிடப்பட்டன. இவரின் பெரும்பாலான கலைப்பொருட்கள் கீவ் நகரின் நாட்டுப்புற அலங்கார கலை அருங்காட்சியகத்தின் சேகரிப்பில் உள்ளன.  
இவரது பல படைப்புகள் இவான்கிவ் வரலாற்று மற்றும் உள்ளூர் வரலாற்று அருங்காட்சியகம் மீது 2022 ஆம் ஆண்டு உருசியா தாக்குதல் நடத்திய போது அழிக்கப்பட்டன.
# சீசியம் சிர்க்கோனேட்டு

**சீசியம் சிர்க்கோனேட்டு** (*Caesium zirconate*) என்பது Cs<sub>2</sub>ZrO<sub>3</sub> என்ற மூலக்கூற்று வாய்பாட்டால் விவரிக்கப்படும் ஒரு கனிம வேதியியல் சேர்மமாகும். சீசியம், சிர்க்கோனியம், ஆக்சிசன் ஆகிய தனிமங்கள் சேர்ந்து இச்சேர்மம் உருவாகிறது.
# சீசியம் சிர்க்கோனேட்டு

## தயாரிப்பு

உயர் வெப்பநிலையில் சிர்கோனியாவுடன் சீசியம் ஐதராக்சைடைச் (CsOH) சேர்த்து வினைபுரியச் செய்தால் சீசியம் சிர்கோனேட்டைத் தயாரிக்கலாம்.:
::2 CsOH + ZrO<sub>2</sub> -> Cs<sub>2</sub>ZrO<sub>3</sub> + H<sub>2</sub>O
# சீசியம் சிர்க்கோனேட்டு

## பண்புகள்

சீசியம் சிர்கோனேட்டு வெள்ளை நிறத் தூளாக உருவாகிறது.
# இமான்சு சர்மா (சதுரங்க வீரர்)

**இமான்சு சர்மா** ( *Himanshu Sharma* ) ஓர் இந்திய சதுரங்க கிராண்ட்மாஸ்டர் ஆவார்.
# இமான்சு சர்மா (சதுரங்க வீரர்)

## தொழில் வாழ்க்கை

ஏப்ரல் 2017 இல், முதல் சர்தார் பிரகாஷ் சிங் நினைவுப் போட்டியின் ஐந்தாவது சுற்றில் வெற்றி பெற்ற பிறகு 2500 என்ற புள்ளியைக் கடந்தார். இதன் மூலம், இவர் இந்தியாவின் 47 வது கிராண்ட்மாஸ்டராகவும் மற்றும் அரியானா மாநிலத்தின் முதல் கிராண்ட்மாஸ்டராகவும் ஆனார்.  
ஜூலை 2017 இல், இவர் பார்பெரா டெல் வேல்ஸ் திறந்தநிலைப் போட்டிகளில் வென்றார். இரண்டாம் இடத்தைப் பிடித்த கரேன் எச். கிரிகோரியனை விட இவர் அரை புள்ளி முன்னிலையில் இருந்தார். இதுவே இந்தியாவுக்கு வெளியே இவர் வென்ற முதல் திறந்தநிலைப் போட்டியாகும்  
2022 இல், சென்னையில் நடைபெற்ற 44 ஆவது சதுரங்க ஒலிம்பியாடில் தீபத்தை ஏந்திச் சென்றவர்களில் ஒருவராக இருந்தார்.
# செசுவியிடே

**செசுவியிடே** (தாவரவியல் பெயர்: *Sesuvioideae*) என்பது பூக்கும் தாவரங்களின் துணைக்குடும்பங்களில் ஒன்றாகும். இது ஐசோஏசியே என்ற தாவரக்குடும்பத்தின் கீழ் அமைந்துள்ளது. இத்துணைக்குடும்பத்தின் வேறுபெயர்/ முந்தையப் பெயர் *Sesuviaceae* (1834) ஆகும். இதிலிருந்து ஓமியோபதி மருத்து (calcium oxalate druses) தயாரிக்கப்படுகிறது. தாவர வகைப்பாட்டியலில் இது குறித்த மரபுபரிணாமவியல் ஆய்வு முக்கியமானதாகும்.
# செசுவியிடே

## இதன் பேரினங்கள்

1. *Anisostigma* (ஒரு இனம்)
1. செசுவியம் = *Sesuvium* (14 இனங்கள்)
1. *Trianthema* (29 இனங்கள்)
1. *Tribulocarpus* (3 இனங்கள்)
1. *Zaleya* (6 இனங்கள்)
# செசுவியிடே

## இதன் இனக்குழுக்கள்

1. *Anisostigmateae*
1. *Sesuvieae*
# யூரியா பாசுபேட்டு

**யூரியா பாசுபேட்டு** (*Urea phosphate*) என்பது CH<sub>7</sub>N<sub>2</sub>O<sub>5</sub>P என்ற மூலக்கூற்று வாய்பாட்டால் விவரிக்கப்படும் ஒரு கரிம வேதியியல் சேர்மமாகும். யூரியாவும் பாசுபாரிக் அமிலமும் 1:1 என்ற விகிதத்தில் சேர்ந்து யூரியா பாசுபேட்டு உருவாகிறது. ஒர் உரமாக இது பயன்படுகிறது. 17-44-0 என்ற நைட்ரசன் பாசுபரசு பொட்டாசியம் வாய்ப்பாட்டைக் கொண்டிருக்கும் இது தண்ணீரில் கரையும். வலுவான அமிலக் கரைசலை உருவாக்கும்.  
யூரியா பாசுபேட்டு உர விற்பனையாளர் பைகளில் கிடைக்கிறது. இவை பையகப்படுத்துகையில் யூபி என்ற தனிமுத்திரை இடப்பட்டு விற்கப்படுகின்றன. 15-5-15 மற்றும் 13-2-20 போன்ற நீரில் கரையக்கூடிய வாய்பாடுகளை உருவாக்க கால்சியம் நைட்ரேட்டு, மக்னீசியம் நைட்ரேட்டு மற்றும் பொட்டாசியம் நைட்ரேட்டு ஆகியவற்றைக் கொண்ட சேர்மங்களில் இது சில நேரங்களில் சேர்க்கப்படுகிறது. யூரியா பாசுபேட்டின் அமிலத்தன்மை Ca, Mg மற்றும் P ஆகியவை கரைசலில் இணைந்து இருக்க அனுமதிக்கிறது. குறைந்த அமிலத் தன்மை நிலைகளில், Ca-Mg பாசுபேட்டுகள் வீழ்படிவாக அடியில் இருக்கும். யூரியா பாசுபேட்டு பெரும்பாலும் குழாய் அமைப்புகளை சுத்தம் செய்ய சொட்டு நீர் பாசனத்தில் பயன்படுத்தப்படுகிறது.  
யூரியா பாசுபேட்டு படிக அமைப்பில் உள்ள பாசுபாரிக்கு அமிலம் மற்றும் யூரியா மூலக்கூறுகள் சிக்கலான ஐதரசன் பிணைப்பு வலையமைப்பை உருவாக்குகின்றன. தண்ணீரில் கரைக்கும் போது இது சுதந்திரமாக பிரிகிறது.
# பிரசியோடைமியம்(III) பாசுபேட்டு

**பிரசியோடைமியம்(III) பாசுபேட்டு** (*Praseodymium(III) phosphate*) என்பது PrPO<sub>4</sub>
என்ற மூலக்கூற்று வாய்பாட்டால் விவரிக்கப்படும் ஒரு கனிம வேதியியல் சேர்மமாகும். பிரசியோடைமியம் பாசுபரசு ஆக்சிசன் ஆகிய தனிமங்கள் சேர்ந்து இச்சேர்மம் உருவாகிறது.
# பிரசியோடைமியம்(III) பாசுபேட்டு

## தயாரிப்பு

பிரசியோடைமியம் குளோரைடுடன் பாசுபாரிக்கு அமிலத்தைச் சேர்த்து வினைபுரியச் செய்வதன் மூலம் பிரசியோடைமியம்(III) பாசுபேட்டு அரைநீரேற்றை தயாரிக்க இயலும்:
::PrCl<sub>3</sub> + H<sub>3</sub>PO<sub>4</sub> → PrPO<sub>4</sub> + 3 HCl  
சிலிக்கான் பைரோபாசுபேட்டுடன் (SiP<sub>2</sub>O<sub>7</sub>) பிரசியோடைமியம்(III,IV) ஆக்சைடை (Pr<sub>6</sub>O<sub>11</sub>) சேர்த்து 1200 °செல்சியசு வெப்பநிலையில் வினைபுரியச் செய்வதன் மூலமும் இதை உருவாக்க முடியும்.
# பிரசியோடைமியம்(III) பாசுபேட்டு

## பண்புகள்

P21/n என்ற இடக்குழுவில் a = 0.676 நானோமீட்டர், b = 0.695 நானோமீட்டர், c = 0.641 நானோமீட்டர், β = 103.25°, Z = 4 செல் அளவுருக்களுடன் பிரசியோடைமியம்(III) பாசுபேட்டு ஒற்றைச்சரிவச்சு படிகக் கட்டமைப்பில் படிகமாகிறது.  
PrPO<sub>4</sub>·nH<sub>2</sub>O என்ற வாய்பாட்டிலான படிக நீரேற்றையும் இது உருவாக்குகிறது. வாய்பாட்டிலுள்ள n <0.5 மதிப்பை கொண்டிருக்கும். P6222 என்ற இடக்குழுவில் செல் அளவுருக்கள் a = 0.700 நானோமீட்டர், c = 0.643 நானோமீட்டர், Z = 3 அளவுருக்கள் கொண்ட அறுகோண படிக அமைப்பில் வெளிர் பச்சை நிறப் படிகங்களாக இது படிகமாகிறது.
# பிரசியோடைமியம்(III) பாசுபேட்டு

## வேதிப் பண்புகள்

பிரசியோடைமியம்(III) பாசுபேட்டு சோடியம் புளோரைடுடன் வினைபுரிந்து Na<sub>2</sub>PrF<sub>2</sub>(PO<sub>4</sub>) சேர்மத்தைக் கொடுக்கிறது.
::PrPO<sub>4</sub> + 2 NaF → Na<sub>2</sub>PrF<sub>2</sub>(PO<sub>4</sub>)
# பனிமலைப் பூண்டு

**பனிமலைப் பூண்டு** (*Snow Mountain garlic*) என்பது இது காசுமீர் பூண்டு என்றும் அழைக்கப்படுகிறது. இந்தப் பூண்டு வெள்ளைப்பூண்டு வகைகளில் ஒன்றாகும். இப்பூண்டு இந்தியாவின் சம்மு காசுமீர் நிலப்பகுதியின் மலைகளில் விளைகிறது. குறிப்பாக மேற்கு இமயமலைகளின் குளிரான (, உயரப்பகுதிகளில் ( காணப்படுகிறது. குறைவான ஆக்சிசன் காணப்படும் சூழ்நிலையிலும் இவை உயிர் வாழ்கிறது.
# பாசுபேட்டு குறைநிரப்பி

**பாசுபேட்டு குறைநிரப்பி** (*Phosphate supplement*) இரத்த பாசுபேட்டு குறைவு நோய்க்கான சிகிச்சையில் பயன்படுத்தப்படுகிறது.  
பாசுபேட்டு சுழற்சியை விட்டு வெளியேறி செல்களுக்குள் நுழையும் போது பெரும்பாலான இரத்த பாசுபேட்டு குறைவு நோய் ஏற்படுகிறது. அறுவைசிகிச்சைக்கு உட்படுத்தப்பட்டவர்கள் மற்றும் நீண்டகால ஊட்டச்சத்து குறைபாடு உள்ளவர்களுக்கு பாசுபேட்டு சத்து கூடுதலாகத் தேவைப்படுகிறது.  
சோடியம் பாசுபேட்டு, பொட்டாசியம் பாசுபேட்டு சேர்மங்கள் நரம்பு வழியாக அல்லது வாய்வழியாகக் கொடுக்கப்பட்டு சிகிச்சையை நிர்வகிக்கலாம். மாத்திரை வடிவத்தில் இவை இரண்டும் இணைந்த மாத்திரைகளும் கிடைக்கின்றன.  
பாசுபேட்டு முதன்மையாக சிறுநீரில், சேய்மை சிறுநீரகக் குழலில் வெளியேற்றப்படுகிறது.
# டிசிப்ரோசியம்(III) பாசுபேட்டு

**டிசிப்ரோசியம்(III) பாசுபேட்டு** (*Dysprosium(III) phosphate*) என்பது DyPO<sub>4</sub>
என்ற மூலக்கூற்று வாய்பாட்டால் விவரிக்கப்படும் ஒரு கனிம வேதியியல் சேர்மமாகும். டிசிப்ரோசியம் பாசுபரசு ஆக்சிசன் ஆகிய தனிமங்கள் சேர்ந்து இச்சேர்மம் உருவாகிறது.
# டிசிப்ரோசியம்(III) பாசுபேட்டு

## தயாரிப்பு

உயர் வெப்பநிலையில் டிசிப்ரோசியம்(III) ஆக்சைடுடன் அம்மோனியம் ஈரைதரசன் பாசுபேட்டைச் சேர்த்து வினைபுரியச் செய்வதன் மூலம் டிசிப்ரோசியம்(III) பாசுபேட்டு சேர்மத்தை தயாரிக்க இயலும்:  
::Dy<sub>2</sub>O<sub>3</sub> + 2 (NH<sub>4</sub>)(H<sub>2</sub>PO<sub>4</sub>) -> 2 DyPO<sub>4</sub> + 2 NH<sub>3</sub> + 3 H<sub>2</sub>O
# டிசிப்ரோசியம்(III) பாசுபேட்டு

## பண்புகள்

டிசிப்ரோசியம்(III) பாசுபேட்டு 1200 °செல்சியசு வெப்பநிலைக்கு மேல் டிசிப்ரோசியம் ஆக்சிபாசுபேட்டு மற்றும் பாசுபரசு பெண்டாக்சைடாக சிதைகிறது. இது சோடியம் புளோரைடுடன் வினைபுரிந்து NaDyFPO<sub>4</sub> உருவாகிறது: :  
::NaF + DyPO<sub>4</sub> → NaDyFPO<sub>4</sub>  
உயர் வெப்பநிலையில் இது சோடியம் மாலிப்டேட்டுடன் வினைபுரிந்து
Na<sub>2</sub>Dy(MoO<sub>4</sub>)(PO<sub>4</sub>) சேர்மத்தைக் கொடுக்கிறது:
::Na<sub>2</sub>MoO<sub>4</sub> + DyPO<sub>4</sub> -> Na<sub>2</sub>Dy(MoO<sub>4</sub>)(PO<sub>4</sub>)
# சாயிர்

**சாயிர்** (*Zaire*, , ), அரசமைப்புப்படி *சாயிர் குடியரசு* (*Republic of Zaire*) (, ) என்ற நாடு ஆப்பிரிக்காவில் உள்ளது. முன்பு 1971 முதல் 1997 வரை, காங்கோ மக்களாட்சிக் குடியரசு என அழைக்கப்பட்டது. மேலும், அக்காலத்தில் நடு ஆப்பிரிக்காவில் மூன்றாவது பெரியநாடாக இருந்தது. அதாவது சூடான், அல்சீரியா நாடுகளுக்கு பெரிய நாடாக இருந்தது. பரப்பளவு அடிப்படையில் நாடுகளின் பட்டியல் அடிப்படையில் 11வது நாடாக இருக்கிறது. 2.3 கோடி மக்கள் சாயிரில் வாழ்கின்றனர். உலக பிரெஞ்சு மொழிப் பட்டியலில் சாயிர் உள்ளது. 1982 ஆம் வெளிவந்த இர்வின் அறிக்கை (report by IMF's envoy Erwin Blumenthal), ஊழல் அதிகமுள்ள நாடு எனக் கூறுகிறது. அதனால் பன்னாட்டு நிதியம் (WMF) தனது நிதிகளை நிறுத்தியது.
# விசயராகவன்

**நாராயணபிள்ளை விசயராகவன்** ( *Narayanapillai Vijayaraghavan***;** பிறப்பு 12 சனவரி 1950), பொதுவாக **விசயராகவன்** என்று அறியப்பட்ட இவர், முக்கியமாக மலையாளத் திரைப்படங்களில் பணிபுரியும் ஓர் இந்திய நடிகர் ஆவார். இவர் குணச்சித்திர வேடங்களுக்கு பெயர் பெற்றவர். இவர் நாடகக் கலைஞரும் மற்றும் திரைப்பட நடிகருமான என். என். பிள்ளையின் மகன்.
# விசயராகவன்

## சொந்த வாழ்க்கை

விசயராகவன் பழம்பெரும் நடிகர் என். என். பிள்ளை மற்றும் சின்னம்மா ஆகியோருக்கு மகனாக 12 சனவரி 1950 இல் மலாயா கூட்டமைப்பின் தலைநகர் கோலாலம்பூரில் பிறந்தார். இவரது தந்தை தோட்ட மேலாளராக பணிபுரிந்தார். இவருக்கு சுலோச்சனா மற்றும் ரேணுகா என்ற இரு சகோதரிகள் உள்ளனர். இவர் கூடமாலூர் அரசு மேல்நிலைப்பள்ளியில் தனது ஆரம்பக் கல்வியை பெற்றார்.
# விசயராகவன்

## தனிப்பட்ட வாழ்க்கை

இவருக்கு அனிதா என்ற மனைவியும், 2 மகன்களும் உள்ளனர். மூத்த மகன் ஜினதேவன் ஒரு தொழிலதிபராக இருக்கிறார். இளைய மகன் தேவதேவன் திரைத்துறையில் உள்ளார்.
# விசயராகவன்

## திரைத் தொழில்

விசயராகவன், ஆர். கே. சேகர் இயக்கத்தில் 1973இல் வெளிவந்த*கபாலிகா* என்ற மலையாளத் திரைப்ப்டம் மூலம் அறிமுகமானார். அதைத் தொடர்ந்து 1975இல் இயக்குநர் ஜே. சசிகுமார் இயக்கத்தில் *பிக்னிக்* படத்தில் தோன்றினார்.
# விசயராகவன்

## தமிழ்த் திரைப்படங்கள்

பிரபல மலையாள இயக்குநர் பாசில் இயக்கிய தமிழ்த் திரைப்படமான அரங்கேற்ற வேளை படத்திலும் அதைத்தொடர்ந்து இயக்குநர் பரதன் இயக்கத்தில் விஜய் நடிப்பில் 2017 இல் வெளியான பைரவா படத்திலும் நடித்திருந்தார்.
# யுகதர்மா

**யுகதர்மா *(***<nowiki/>*Yugadharma)* என்பது இந்து மெய்யியலில் ஒரு காலகட்டத்திற்கான *தருமம்* அல்லது வாழ்வியல் வழிமுறை ஆகும். யுகதர்மத்தின் கருத்தானது *சனாதன தர்மத்தின்* பிரதிபலிப்பாக குறிப்பிடப்படுகிறது. இது காலத்தைக் கடந்த நித்திய தர்மமாகக் குறிப்பிடப்படுகிறது.  
இந்து நூல்கள் *சுருதி* (*வேதங்களைப் போன்றவை)* காலமற்றவை என்று கருதப்படுகின்றன, மற்றும் *ஸ்மிருதி* *(மனுஸ்மிருதி)* போன்ற இரண்டாம் நிலை நூல்கள் குறைந்த அதிகாரபூர்வமானவை மற்றும் ஒரு குறிப்பிட்ட காலத்திற்கு மட்டுமே பொருந்தும். *சனாதன தர்மம்* சுருதி நூல்களை அடிப்படையாகக் கொண்டது, *யுகதர்மா* *ஸ்மிருதி* நூல்களை அடிப்படையாகக் கொண்டது.
# யுகதர்மா

## இலக்கியம்

சத்ய யுகத்தில் விஷ்ணு தியானம், த்ரேதாயுகத்தில் தியாகம் செய்தல், துவபார யுகத்தில் கோவிலில் வழிபாடு செய்தல் ஆகியவற்றிலிருந்து பெறப்பட்ட தகுதி, தற்போதைய யுகத்தில் கிருஷ்ணரின் பெயரை உச்சரிப்பதன் மூலம் அடையப்படும் என்று *பாகவத புராணம்* கூறுகிறது.  
குறிப்பிட்ட யுகத்தில் யுகதர்மம் பின்பற்றப்படாத போதெல்லாம், விஷ்ணு பூமியில் அவதாரம் எடுத்து, யுகத்தின் நடைமுறைகளின்படி செயல்படுகிறார் என்று *வாயு புராணம்* கூறுகிறது.
# யுகதர்மா

## விளக்கங்கள்

கலியுகம் என்று அழைக்கப்படும் தற்போதைய *யுகாதர்மா* இந்து மதத்தின் மரபுகளினூடாக விளக்கப்படுகிறது.
# யுகதர்மா

## விளக்கங்கள்

### கௌடிய வைஷ்ணவ மதம்

வைஷ்ணவ மதத்தை பின்பற்றுபவர்கள் ஹரே கிருஷ்ண மந்திரத்தின் கூட்டு நடனம், பாடல் மற்றும் ஜபம் போன்றவற்றைப் பின்பற்ற வேண்டிய *யுகாதர்மா* என்று நம்புகிறார்கள்.
# யுகதர்மா

## விளக்கங்கள்

### ஸ்ரீ வைஷ்ணவம்

ஸ்ரீ வைஷ்ணவத்தை பின்பற்றுபவர்கள், *வேதங்களின்* விளக்கத்தின்படி, எனப்படும் சடங்கு மூலம் *சரணாகதி* செய்வதே பின்பற்ற வேண்டிய *யுகதர்மம்* என்று நம்புகிறார்கள். வேதக் குறிப்புகளில் இருந்து மேற்கோள் காட்டப்பட்ட *யுகதர்மத்தின்* மற்றொரு முக்கிய பகுதி அஷ்டகாஷர மந்திரம் மற்றும் *விஷ்ணு சஹஸ்ரநாமத்தை* உச்சரிப்பது ஆகும். விஷ்ணுவின் வடிவமான வெங்கடேஸ்வரனிடம் பக்தி செலுத்துவது *கலியுகத்திற்கான* *யுகதர்மமாகவும்* கருதப்படுகிறது.
# கேட்டரினா பிலோகூர்

**கேட்டரினா வாசிலிவ்னா பிலோகூர்** (; 7 டிசம்பர் 1900 - 9 சூன் 1961) ஓர் உக்ரைனிய நாட்டுப்புறக் கலைஞர் மற்றும் ஓவியர் ஆவார். இவரது பிறந்த தேதி சரியாக தெரியவில்லை என்றாலும் டிசம்பர் மாதம் 7ஆம் தேதி இவரது பிறந்தநாளாக உக்ரைன் அரசால் அதிகாரப்பூர்வமாக கொண்டாடப்படுகிறது. இவரது இயற்கையை மையமாக கொண்ட படைப்புகள் 1930 களின் பிற்பகுதியிலும் 1940 களிலும் பரவலாக அறியப்பட்டன. இவருக்கு *உக்ரைனின் மக்கள் கலைஞர்* என்ற சிறப்பு பட்டம் வழங்கப்பட்டது. பிரபல ஓவியரான பாப்லோ பிக்காசோ பாரிசு நகரில் காட்சிப்படுத்தப்பட்டிருந்த இவரது படைப்புகளை பார்வையிட்ட பிறகு, "எங்களிடத்தில் இப்படி ஒரு கலைஞர் இருந்திருந்தால், உலகம் முழுவதும் அவரை பற்றி பேச பேசவைத்திருப்போம்" என்று கருத்து தெரிவித்தார்.
# கேட்டரினா பிலோகூர்

## வாழ்க்கை வரலாறு

கேட்டரினா உருசியப் பேரரசில் போல்டாவா ஆளுநராகத்தில் இருந்த போடாநிவிக்கா கிராமத்தில் பிறந்தார். இவரது பிறந்த தேதி சரியாக தெரியவில்லை என்றாலும் டிசம்பர் மாதம் 7ஆம் தேதி இவரது பிறந்தநாளாக உக்ரைன் அரசால் அதிகாரப்பூர்வமாக கொண்டாடப்படுகிறது.  
இவர் தனது ஆறாவது வயதில் படிக்கக் கற்றுக்கொண்டார். குடும்பத்தின் ஏழ்மை நிலை காரணமாக பள்ளிக்கு அனுப்ப தேவையான சீருடை மற்றும் காலணிகள் வாங்க முடியாத காரணத்தினால் இவரால் பள்ளிப்படிப்பை தொடர இயலவில்லை. இவர் சிறு வயதிலிருந்தே ஓவியங்கள் வரைவதில் ஆர்வம் காட்டத் தொடங்கினார். இருப்பினும் இவருடைய இந்த ஆர்வத்தை இவரது பெற்றோர் ஆதரிக்கவில்லை, மேலும் இது ஒரு தேவையற்ற பொழுதுபோக்கு எனக்கூறி கோபமடைந்தனர். ஓவியங்கள் வரைய அனுமதி மறுக்கப்பட்டதால், இவர் பழைய கந்தல் துணிகள் மற்றும் நிலக்கரியைப் பயன்படுத்தி ரகசியமாக வரைய ஆரம்பித்தார். இவர் ஒரு முறை இவ்வாறு ஓர் வெள்ளை துணியில் நிலக்கரி கொண்டு வரைந்த ஓவியத்தை இவரது பெற்றோர் தீயில் எறிந்தனர். இருப்பினும் இயற்கை மீதான ஏதோ ஒரு உணர்வு இவரை தொடர்ந்து வரைய தூண்டியதாக கேட்டரினா பின்னாளில் கூறினார்.  
தனது அண்டை வீட்டுக்காரரும் உறவினருமான நிகிதா டோன்கோனாக் உதவியுடன் உள்ளூர் நாடக நிகழ்ச்சிகளுக்கு மேடை அலங்காரங்களை வரைந்தார். பின்னர் சில நேரங்களில் பிலோகூர் நாடக அரங்கின் மேடையில் நாட்டுப்புற பாடல்களை பாடினார். 1922 ஆம் ஆண்டு பிலோகூர் மிரோரோட் தொழில்முறை கலை மட்பாண்டப் பள்ளியைப் பற்றி அறிந்தார். அந்த பள்ளியில் எப்படியாவது சேர வேண்டும் என முடிவு செய்து, வீட்டை விட்டு வெளியேறினார். இதற்காக பிரத்யேகமாக தான் வரைந்த இரண்டு காகித வரைபடங்களுடன் (ஒரு இயற்கை ஓவியம் மற்றும் இவரது தாத்தாவின் வீட்டின் மாதிரி ஓவியம்) மிரோரோடுக்கு பயணத்தைத் தொடங்கினார். ஆனால் இவர் தனது உள்ளூர் பள்ளியில் ஏழு ஆண்டுகள் படித்ததை நிரூபிக்கும் ஆவணங்கள் இல்லாததால் தொழில்முறை பள்ளியில் ஏற்றுக்கொள்ளப்படவில்லை. எனவே மிகுந்த ஏமாற்றத்துடன் நடை பயணமாக வீடு திரும்பினார்.  
இருப்பினும் இவருக்கு வரைவதற்கான ஆசை மற்றும் ஓவியத்தின் மீதான ஆர்வம் குறையவில்லை. பின்னர், உள்ளூரில் ஒரு தம்பதியரால் நடத்தப்பட்ட நாடக வகுப்பில் கலந்து கொள்ளத் தொடங்கினார். இவரது பெற்றோர் இவரது நடிப்பு இவரது வீட்டு வேலையை பாதிக்க கூடாது என்ற நிபந்தனையின் பேரில் இவர் நாடகங்களில் பங்கேற்க ஒப்புக்கொண்டனர். 1928 ஆம் ஆண்டில், பிலோகூர் கீவ் நகரில் உள்ள ஒரு நாடக தொழில்முறை பள்ளியைப் பற்றி அறிந்து, அங்கு சேர முயற்சிக்க முடிவு செய்தார். ஆனால் மீண்டும் படித்ததற்கான சான்று இல்லாத அதே காரணத்திற்காக இவர் அங்கும் நிராகரிக்கப்பட்டார். இதனால் மனமுடைந்த இவர் 1934 இலையுதிர்காலத்தில், சும்காக் ஆற்றில் மூழ்கி தற்கொலைக்கு முயன்றார், இந்த முயற்சியின் பொது குளிர்ந்த நீரில் மூழ்கி இருந்ததால் இவரது கால்கள் பாதிக்கப்பட்டன. ஆனால் இதன் பிறகு, இறுதியாக இவரது தந்தை இவரை ஓவியங்கள் வரைய அனுமதிக்க ஒப்புக்கொண்டார்.